
IZVJEŠTAJ S PRVE TEMATSKE SJEDNICE ODBORA ZA ZDRAVSTVO I SOCIJALNU SKRB GRADSKOG VIJEĆA GRADA RIJEKE O BUDUĆOJ NAMJENI KOMPLEKSA BIVŠE DJEČJE BOLNICE KANTRIDA

Sastav Odbora:

Tea Mičić Badurina, predsjednica
Nikolina Velnić, potpredsjednica
Alen Protić, član
Halima Podrug, članica
Rudolf Ljubičić, član
Daniel Antunović, član
Goran Palčevski, član

Odbor za zdravstvo i socijalnu skrb Gradskog vijeća Grada Rijeke, 24. ožujka 2026. godine održao je, na prijedlog članice Odbora Halime Podrug, tematsku sjednicu o budućoj namjeni kompleksa bivše Dječje bolnice Kantrida, prethodno obišavši lokalitet i sve zgrade unutar kompleksa. 
Zaključci Odbora navedeni su u nastavku. 
Sukladno dokumentu Namjena kompleksa bivše dječje bolnice Kantrida - Smjernice za razvoj prostora, stava smo da predmetni prostor svakako treba biti u okviru odgojno-obrazovne i zdravstveno-socijalne funkcije, s obzirom da u tim segmentima u gradu Rijeci kronično nedostaje prostornih kapaciteta, a broj korisnika postojećih se svake godine povećava. Pritom prvenstveno mislimo na ustanove poput Doma umirovljenika, Centra za autizam* s Centrom za ranu intervenciju i Centar za odgoj i obrazovanje*, Dom hrvatskih veterana, stambenu zajednicu za domsku djecu i vrtić. Zamišljamo taj prostor kao mjesto koje povezuje i uključuje sve generacije, objedinjuje različite oblike skrbi, jača zajednicu i odgovara na stvarne potrebe društva.

*izgradnja CzA i CzOO dugoročno je planirana na Rujevici; u slučaju da se ustanovi kako to ipak nije izgledno rješenje, ova lokacija to može postati, ako ne kao konačno, onda barem kao privremeno rješenje dok se dugoročno ne završi izgradnja, s obzirom da su trenutni prostorni kapaciteti obje ustanove neadekvatni, prepuni i djelatnost se mora odvijati na nekoliko lokacija.

Upravo činjenica da ovaj prostor kao cjelina ima svojstvo kulturnoga dobra, dodatno obvezuje na njegovo očuvanje i korištenje u svrhe koje donose dugoročnu društvenu vrijednost, a ne kratkoročnu komercijalnu dobit. 

Prijedlog inicijalne ideje namjene zgrada s obzirom na prostorne kapacitete i raspoloživu infrastrukturu (sukladno markiranom Google Earth prikazu u prilogu):

Zgrada 1. - Centar za ranu intervenciju (ex dnevna bolnica i Zavod za kardiologiju, pulmologiju, alergologiju i imunologiju)
Zgrada 2. – Centar za autizam (ex Klinika za pedijatriju)
Zgrada 3. – Doma za umirovljenike (ex Poliklinika)
Zgrada 4. – Dom/Centar hrvatskih veterana (ex Klinika za kirurgiju)
Zgrada 5. – Dječji vrtić (ex ljekarna i Centar za psihologiju)
Zgrada 6. – stambena zajednica za domsku djecu  (ex apartmani za roditelje)
Zgrada 7. – amfiteatar – dvorana za događanja i aktivnosti korisnika objekata

Također, smatramo da je nužno urediti pristup plaži i samu plažu kako bi bila dostupna osobama s invaliditetom, kako za korisnike ustanova smještenih u kompleksu Kantrida, tako i ostalim građanima Grada i Županije.

Odbor za zdravstvo i socijalnu skrb poziva izvršnu vlast na daljnji dijalog i suradnju svih relevantnih dionika prvenstveno kako bi se taj vrijedan resurs, čim prije, s upravljanja KBC-a prebacio pod upravljanje Grada Rijeke, koji potom može poduzimati daljnje korake u smjeru izmjena GUP-a, u kojemu još uvijek stoji da je namjena kompleksa „Gospodarska namjena - ugostiteljsko-turistička namjena – hotel“ te izraditi strategiju koja će uključivati različite modele prilagođene pojedinim sadržajima prostora. 




Predsjednica Odbora za zdravstvo i socijalnu skrb
Tea Mičić Badurina, v.r.


Dostaviti:
1. Svim medijima

Na znanje: 
1. Predsjedniku Gradskog vijeća Robertu Kureliću, ovdje
2. Gradonačelnici Grada Rijeke Ivi Rinčić, ovdje
3. Zamjenicima Gradonačelnice Vedranu Vivodi i Aleksandru-Saši Milakoviću, ovdje

image1.png




